མགོ་ཁྲིད་དང་དགེ་རྒན་རྣམ་པ།ཁྱེད་ཅག་ཚེ་གང་པོར་སློབ་གསོའི་ལས་ལ་ཞུགས་པ་ནི་སློབ་མའི་བསམ་བློ་དང་རིག་པ་ལ་གཤོག་རྩལ་རྒྱས་ནས་འཕུར་དུ་འཇུག་པའི་ཆེད་ཡིན་ནམ་འཆི་རུ་འཇུག་པའི་ཆེད་ཡིན།དེ་ནི་སློབ་མའི་བསམ་བློ་ལ་གཤོག་རྩལ་རྒྱས་སུ་འཇུག་རྒྱུ་ལས་འཆི་རུ་འཇུག་རྒྱུ་ག་ལ་ཡིན་ཞེས་རྫིག་ཉམས་དང་བཅས་ཏེ་བརྗོད་ངེས།འོ་ན་བསམ་བློ་ལ་གཤོག་རྩལ་རྒྱས་ནས་འཕུར་དགོས་ན་བསམ་པའི་མཐོངས་ཡངས་ཤིང་རྒྱ་ཆེ་བ་ཞིག་ཡོད་དགོས་པ་མ་ཡིན་ནམ།ཁུར་པོ་ལྗིད་དྲགས་ན་སློབ་མའི་ནང་སེམས་ཀྱི་འཇིག་རྟེན་གུ་ཇེ་དོག་ཏུ་འགྲོ་བ་ལས་མེད་པ་དང་།སློབ་མའི་གཉོམ་ལག་རྒྱས་མེད་པའི་ཤེས་རབ་ལ་སྔོག་འདོན་བྱེད་སྔ་བ་དང་བྱེད་དྲགས་ནས་ཤེས་རབ་ལ་གསོ་བཅུད་ཀྱི་མ་འདང་བ་ཁ་གསབ་དང་གསར་དུ་སྐྱེད་བྱེད་ཀྱི་རྒྱུ་མེད་པར་འགྱུར་བས་ཤེས་སྟོབས་ཆུང་བའི་དཀྱུས་མ་དང་རྒྱུན་མཐུད་ཀྱི་འཕེལ་རྒྱས་ཀྱི་སྟོབས་ཀྱང་ཟད་འགྲོ་བ་རེད།